|  |  |  |
| --- | --- | --- |
| |  |  | | --- | --- | |  | **Rektorsekretariatet** Fredrik Bajers Vej 7K 9220 Aalborg Ø  Telefon: 9940 9940 E-mail: aau@aau.dk | |

Dato: 14. maj 2025 Sagsnr.: 2025-012-00425

Referat af   
Aalborg Universitets bestyrelsesmøde den 9. april 2025

|  |  |
| --- | --- |
|  |  |
|  | Til stede | Afbud |
| **EKSTERNE MEDLEMMER** |  |  |
| André Rogaczewski (formand) | X |  |
| Anne Jastrup Okkels (næstformand) | X |  |
| Christine Antorini (CA) | X |  |
| Lars Raadkjær Enevoldsen (LRE) | X |  |
| Randi Muff Christensen (RMC) | X |  |
| Henrik Tvarnø (HT) | X |  |
| **INTERNE VIP-MEDLEMMER** |  |  |
| Thessa Jensen (TJ) | X |  |
| Kjeld Nielsen (KN) |  | X |
| **INTERNT TAP-MEDLEM** |  |  |
| Lene Horn (LH) | X |  |
| **INTERNE STUDENTERMEDLEMMER** |  |  |
| Andrea Werner Iversen (AWI) | X |  |
| Bertil Weis Jørgensen (BWJ) | X |  |
| **FASTE DELTAGERE UDEN STEMMERET** |  |  |
| Per Michael Johansen (rektor) | X |  |
| Anne Marie Kanstrup (prorektor) | X |  |
| Søren Lind Christiansen (universitetsdirektør) | X |  |

Mødet begyndte kl.: 9.00

Mødet sluttede kl.: 13.30

Referent: Marie Louise Bosmann Lauritzen/Martin Vive Ivø

Næste ordinære møde: 25. juni 2025

*Statsautoriseret revisor Lars Hillebrand og revisor Lars Jørgen Madsen fra Deloitte deltog i punkt 6. Vicedirektør for økonomiafdelingen Steen Harrit Jakobsen deltog i punkterne 6 og 7.*

1. **Bestyrelsesformandens velkomst**

Formanden bød velkommen til mødet.

**2. Godkendelse af dagsorden**

Dagsordenen blev godkendt.

**3. Godkendelse af referat fra bestyrelsens møde 1-2025, 26. februar 2025**

Bilag 0) Sagsfremstilling

Bilag 1) Referat fra bestyrelsens møde 1-2025, 26. februar 2025

Referatet blev godkendt

**4. Orientering fra bestyrelsesformanden**

Bilag 0) Sagsfremstilling

Formanden orienterede om, at han siden sidst havde været til møde med forsknings- og uddannelsesministeren. Ved mødet blev især regeringens seneste forslag om den nye ungdomsuddannelse EPX drøftet. Det var regeringens klare forventning, at reformen af ungdomsuddannelserne bliver gennemført. Regeringens næste fokusområde ville blive forskningspolitik.

Formanden havde også været til møde med bestyrelsesformænd fra de øvrige danske universiteter. Drøftelserne på det møde bar særligt præg af forskningspolitik og forholdet mellem forskningsfrihed og formålsdrevet forskning i den nye geopolitiske virkelighed, herunder potentielle samarbejder på forskellige områder med private virksomheder.

Derudover orienterede formanden om det kommende uddannelses- og forskningsmøde. Agendaen til mødet bar præg af de globale politiske forandringer, herunder hvordan man kan håndtere samarbejde med lande, som man grundlæggende ikke ønsker at samarbejde med. Flere store danske virksomheder erkender selv, at de er dårlige til at sikre sig både mod fysisk og digital adgang for uvedkommende. Dansk Industri havde især advaret mod, at særligt de danske universiteter var alt for åbne sikkerhedsmæssigt, og at universiteterne gav for meget information til lande som fx Kina. Man kunne derfor forvente, at det bliver et emne med politisk bevågenhed i den nærmeste fremtid.

**5. Orientering fra rektor og efterfølgende drøftelse**

Bilag 0) Sagsfremstilling

Bilag 1) Rektors orientering til bestyrelsen

Bilag 2) Kommunikationskanaler til AAU’s studerende

Bilag 3) Notat: Reform af professionsuddannelser

Rektor orienterede om sit besøg i EU, hvor han har talt med forskningskommissæren Ekatarina Zaharieca. De drøftede bl.a. udarbejdelse af FP10 (Framework Programme for Research and Innovation). Rektor havde som tilgang til dialogen valgt at betone, hvad universiteterne kunne gøre for Europa og EU, og lagt vægt på at forskningsmidlerne i systemet skulle fordeles på baggrund af excellence og gå til de dygtigste forskningsmiljøer fremfor til regional udvikling i EU-landene.

Rektor orienterede også om en rapport som Australien Strategic Policy Institute (ASPI) har udarbejdet. Rapporten konkluderer, at ud af 44 kerneteknologier i verden i dag er Kina førende på 37. USA er førende på de resterende syv med Kina på en anden plads. Europa fører på ingen af dem ligesom Draghi rapporten viser, at vi halter bagud på teknologi, innovationsevne, digitalisering og adgang til risikovillig kapital.

Som opsamling på formandens orientering, informerede rektor desuden kort om AAU’s håndtering af sikkerhed på universitetet. AAU har generelt et højt sikkerhedsniveau i forhold til sektoren, vi har gode procedurer på plads og desuden et godt og effektivt samarbejde med både PET og FE.

Derudover fortalte rektor om sin deltagelse i kongeparrets statsbesøg i Paris, hvor han primært deltog i forsvarsdelen af besøget. Rektor havde bl.a. erfaret, at der fremover ved forsvarsindkøb mellem landene arbejdes for, at offset (modkøb) af forskning direkte på universiteter og vidensmiljøer vil kunne anvendes.

Den 1. april 2025 var statsministeren på besøg på AAU, hvor prorektor var vært. Omkring 200 studerende deltog, og der var bl.a. en engageret debat om sikkerhedspolitik.

Rektor har deltaget i et møde med den danske forsvarsattache i Kina, Søren Boutrop. De havde bl.a. talt om hvilke områder, hvor det er muligt at samarbejde med kinesiske forskere.

Derudover orienterede rektor også om, at AAU har ansat en ny dekan til det Sundhedsvidenskabelige Fakultet. Navnet offentliggøres efter påske.

Rektor orienterede desuden om, at professor Per Halkjær Nielsen fra Institut for Kemi og Biovidenskab vil modtage en guldmedalje fra Videnskabernes Selskab. Medaljen uddeles for hans livslange forskningsindsats og hans unikke evne som forskningsleder. Medaljen er ikke blevet uddelt de seneste år.

Fra den skriftlige orientering fremhævede rektor reformen af professionsuddannelserne. På AAU er socialrådgiveruddannelsen omfattet af reformen. Med reformen er der et ønske om at gøre uddannelserne kortere og bedre. Uddannelsen forkortes med tre måneder og formindskes med 15 ECTS. Finansieringen øges, og der kommer et kvalitetsløft af praktikken. Diplomingeniørerne bliver ikke omfattet af reformen, dog skal deres uddannelse afsluttes en måned tidligere, hvilket betyder, at de skal skrive deres afsluttende opgave tidligere end de gør nu.

Bestyrelsen drøftede kort oversigten over kommunikation med de studerende. Prorektor oplyste, at Studieservice, ITS og AAU Kommunikation og Public Affairs er i gang med et servicetjek og en evaluering af kommunikationen særligt omkring studiestart. Arbejdet drøftes bl.a. i Studiemiljørådet.

Omkring den nye EPX-uddannelse, som starter i 2030, var der en bekymring om, hvorvidt den vil trække potentielle studerende væk fra AAU i Nordjylland og bestyrelsen foreslog, at de strategiske analyser af rekruttering, på sigt, har blik for dette.

Bestyrelsen drøftede også den geopolitiske situation, herunder om AAU har projekter, der er påvirket af udviklingen i USA. Rektor bekræftede, at udviklingen har betydning for AAU og for nogle projekter.

**6. Behandling og underskrift af revisionsprotokollat for årsrapport 2025**

Bilag 0) Sagsfremstilling

Bilag 1) Rapportering vedrørende revision af årsrapporten 2024

Statsautoriseret revisor Lars Hillebrand orienterede om, at revisionen af årsregnskabet for universitetet for 2024 er afsluttet. Revisor har givet en revisionspåtegning uden bemærkninger. Der er heller ingen forbehold i hverken den finansielle revision eller forvaltningsrevisionen. Universitetet har en robust økonomi med større overskud end budgetteret.

Efter loven skal revisor særligt undersøge risikoen for besvigelser, hvilket ikke har givet anledning til bemærkninger. Bestyrelsen bekræftede, at de heller ikke har kendskab til besvigelser.

Revisionen gav dog anledning til to opmærksomhedspunkter. Det ene punkt er området generelle it-kontroller, der især handler om brugernedlæggelse, når medarbejdere fratræder. Universitetsdirektøren oplyste, at arbejdet med at lave en politik for brugerstyring er i gang, og han forventer, at politikken kan implementeres i første halvår 2025.

Det andet punkt var knyttet til anvendte begrundelser for engangsvederlag. Her har revisor haft en god dialog med HR for at sikre en procedure, hvor man kommer igennem de rigtige trin, så man opnår relevante begrundelser for vederlagene.

Derudover havde revisor et mindre opmærksomhedspunkt om indkøb. Revisor opfordrede til, at der i universitetets indkøbs- eller sikkerhedspolitik bliver indarbejdet regler om beslutningsgange for anskaffelse af udstyr, der kan have sikkerhedsmæssige konsekvenser for universitetet. Revisor opfordrede også til, at universitetets indkøbspolitik om interessekonflikter opdateres, så den også omfatter samhandel med virksomheder, hvor bestyrelsesmedlemmer har bestemmende indflydelse. Universitetsdirektøren orienterede i forlængelse heraf om, at universitetet er i gang med at opdatere sin indkøbspolitik.

Revisionens opmærksomhedspunkter til revisionsprotokollatet vil blive adresseret i næste års årsrapport.

Revisor Lars Jørgen Madsen gennemgik projektøkonomien med indtægter på knapt 800 mio. kr. Revisor har særskilt påtegnet 25 projekter og har derudover haft stikprøver på ti projekter. Til 6 ud af 25 projekter var der mindre formalia bemærkninger.

Bestyrelsen tog orienteringen til efterretning.

**7. Drøftelse og godkendelse af AAU-årsrapport 2024 og 3. perioderapport 2024 (LUKKET PUNKT) (Offentliggøres efter mødet)**

Bilag 0) Sagsfremstilling  
Bilag 1) Udkast til AAU-årsrapport 2024  
Bilag 2) Sagsfremstilling statusredegørelse strategisk rammekontrakt  
Bilag 3) Behandling af statusredegørelse for strategisk rammekontrakt for 2024  
Bilag 4) Statusredegørelse 2024 for AAU om ”Flere og bedre uddannelsesmuligheder i Danmark”  
Bilag 5) Orientering om 3. perioderapport 2024  
Bilag 6) Præsentation

Vicedirektør for økonomiafdelingen Steen Harrit Jakobsen (SHJ) præsenterede de væsentligste indsatser og aktiviteter i AAU-årsrapport 2024 inden for universitetets kerneopgaver; uddannelse, forskning og innovation samt en række tværgående indsatser.

SHJ præsenterede også forventningerne til 2025, herunder udviklingen i den geopolitiske situation, implementering af kandidatreformen, det danske EU-formandskab, fokus på udbredelse af AI, digitalisering af kerne- og støtteaktiviteter og bedre økonomistyring.

Universitetsdirektøren orienterede om et nyligt hackerangreb mod Oracle. Ligesom en række andre danske universiteter anvender AAU Oracle til bl.a. økonomi- og budgetstyring. Efter undersøgelser kunne man konstatere, at der ikke var kompromitteret data eller indhentet fortrolige informationer fra AAU. Universitetsdirektøren fremhævede, at det i praksis var en god øvelse, der viste tilstanden af vores beredskab og hvor godt universiteterne arbejdede sammen omkring sikkerhedstruslen.

Herefter gennemgik SHJ tredje periodeopfølgning for 2024. Opfølgningen viste, at udgifter til husleje og forbrug er faldet. Personaleudgifter er til gengæld steget på grund af de overenskomstbaserede lønstigninger.

Den disponible egenkapital var ultimo 2024 på 177 mio. kr. Målet om en disponibel egenkapital på 60 mio. kr. er således nået tidligere end planlagt. Derudover fremhævede SHJ, at dele af udgiften til Nyt SiS skal tages af den disponible egenkapital.

Bestyrelsen spurgte til status på universitetets aktier og investeringer. SHJ oplyste, at vi har haft et tab over de seneste uger på aktierne. Omvendt medfører den faldende rente, at obligationerne er steget en smule i værdi. Dertil kommer, at AAU har godt 250 mio. kroner stående i kontanter til en fornuftig forrentning.

Bestyrelsen bad om en opdatering på Nyt SiS. Universitetsdirektøren oplyste, at styregruppen skal mødes i denne uge, hvor gruppen skal komme en anbefaling til om projektet skal fortsætte eller revurderes.

I forhold til forbrugsomkostninger konstaterede bestyrelsen, at der var budgetteret med 714 mio. kr. i 2024, men alene realiseret udgifter for 657 mio. kr. Bestyrelsen drøftede kort, hvorfor forbrugsudgifterne var faldet og om det måske havde indflydelse på trivslen blandt medarbejderne? Bestyrelsen var enige om, at det i alle fald var et opmærksomhedspunkt.

Bestyrelsen godkendte årsrapporten og tog tredje periodeopfølgning til efterretning.

**8. Drøftelse og godkendelse af ny vedtægt**

Bilag 0) Sagsfremstilling

Bilag 1) AAU’s vedtægt med foreslåede ændringer  
Bilag 2) Samlede høringssvar fra organisationen

Rektor redegjorde kort for baggrunden for vedtægtsændringen, og fremhævede de tre forhold, som bestyrelsen særligt skulle forholde sig til.

Bestyrelsen drøftede kort de foreslåede kønsneutrale termer til erstatning af termerne ”formand” og ”næstformand”. Bestyrelsen besluttede at anvende betegnelserne bestyrelsesleder og næstleder af bestyrelsen. For de kollegiale organer anvendes forperson og næstforperson.

Om sammensætningen af det nye udpegningsudvalg blev bestyrelsen enige om at erstatte Danske Regioner med Region Nordjylland, så Region Nordjylland udpeger et medlem med særlig indsigt i universitetets opgaver. Udover den ændring tiltrådte bestyrelsen den foreslåede sammensætning af udpegningsudvalget.

På baggrund af organisationens høringssvar blev bestyrelsen enige om at ændre ordlyden af vedtægtens § 20, 3. pkt. Den nye ordlyd af vedtægten indebærer, at udpegningsudvalget bør tilstræbe en divers sammensætning blandt de eksterne medlemmer af bestyrelsen, fremfor en ligelig sammensætning af mænd og kvinder.

Bestyrelsen godkendte herefter vedtægten.

**9. Strategisk drøftelse af AAU Esbjerg (LUKKET PUNKT)**

**10. Eventuelt**

Bilag 0) Sagsfremstilling

Bilag 1) Liste over punkter til kommende møder

Christine Antorini meddelte, at hun har besluttet at træde ud af bestyrelsen i forbindelse med næste møde i juni, som derved bliver det sidste.

Universitetsdirektøren oplyste, at der på mødet i juni også behandles et punkt om cybersikkerhed, selvom det ikke fremgår af listen over punkter til kommende møder.